הפועל גלבוע גליל

הפועל גלבוע

קבוצת הפועל גלבוע/עפולה העפילה לליגת העל בשנת 2006. את העונה ההיא הפועל גלבוע/עפולה סיימה במקום השישי, אך בעונה שלאחר מכן סיימה את הליגה במקום האחרון, וירדה ליגה. זמן קצר לאחר מכן, החל משא ומתן בין קבוצת הפועל גליל עליון לבין מועצה אזורית הגלבוע, על פרידה מהפועל עפולה ואיחוד בין גלבוע לגליל עליון.

היסטוריה של הפועל גליל עליון

קבוצת הפועל גליל עליון נוסדה בשנת 1976, כששורשיה בקבוצות הכדורסל של קיבוצי הגליל, "הפועל מעיין ברוך", "הפועל חולתה" ועוד. הקבוצה העפילה לראשונה לליגה הבכירה בסיום עונת 1978/79.
הקבוצה זכתה פעמיים בגביע המדינה, בעונות 1987/1988 ו- 1991/1992, תחת שרביטו של מולי קצורין. גליל עליון הייתה הקבוצה השנייה בסך הכל מחוץ לעיר תל אביב שזוכה בתואר בכדורסל הישראלי. בשנים אלו כיכבו בה ברד ליף, דורון שפר, אנדרו קנדי, מייק גיבסון.
בעונת 1992/1993 עצרה גליל עליון רצף של 23 אליפויות רצופות של מכבי תל אביב כאשר ניצחה אותה בחצי גמר הפלייאוף בחמישה משחקים. גליל גם זכתה בסופו של דבר באליפות אחרי ניצחון בסדרת הגמר בהנהגתו של פיני גרשון, על הפועל תל אביב בארבעה משחקים ללא יתרון ביתיות. עונה זו כונתה בשם "עונת הדובדבנים" וזו הייתה האליפות הראשונה בהיסטוריה של הקבוצה, והאליפות הראשונה שבה לא זוכה קבוצה מתל אביב בהיסטוריה. בעונה זו שיחקו בקבוצה: אבנר יאור, אמיר בינו, אמיר מוכתרי, אנדרו קנדי, ברד ליף, דורון שפר, ג'רי סיימון, דרור קולינס, מייק גיבסון, ניר מטלון, סטיב מאלוביק ושי דולינסקי.
בעונת 1994/1995 הגיעה פעם נוספת לסדרת גמר הפלייאוף בהנהגתם של עודד קטש ואנדרו קנדי, אך כשלה מול מכבי תל אביב והפסידה לה 3-0 בסדרת הטוב מחמישה משחקים תוך שגליל כמעט ומפתיעים את מכבי במשחק השני אך לבסוף מפסידים 78-73.
בעונת 1997/1998 הגיעה לגמר גביע המדינה, אך הפסידה למכבי תל אביב 83-70, כיכבו בה אז אנדרו קנדי וגור שלף.
בעונת 1999/2000 גליל סיימה את הליגה הסדירה במקום הרביעי, ניצחה את הפועל חולון בסדרת רבע גמר הפלייאוף 2-1 בסדרת הטוב משלוש, והגיעה לחצי הגמר מול מכבי תל אביב, מכבי תל אביב ניצחה בקלות את המשחק הראשון, במשחק השני גליל הובילה רוב המשחק אך תל אביב לבסוף ניצחה 76-68, במשחק השלישי שנראה היה שהסדרה תיגמר ניצחה גליל בתוצאה סנסציונית 72-62 ביד אליהו, אך מכבי תל אביב ניצחה בקלות את המשחק הרביעי. באותה עונה כיכבו בה למונט ג'ונס, ליאור ארדיטי, איוון קארסיץ', יואב ספר ועידו קוז'יקרו שעשה את עונת הפריצה שלו.
בעונת 2000/2001 הציגה הקבוצה כדורסל מהנה בניצוחם של הרכז המצוין למונט ג'ונס, יואב ספר שהיה מלך הסלים הישראלי באותה עונה, הקלעי הליטאי המצוין רימאס קאוקינאס והסנטר דמטריוס אלכסנדר. היא סיימה את הליגה הסדירה במקום השני, אבל בחצי הגמר היא הופתעה על ידי הפועל ירושלים 3-1 בסדרת הטוב מחמש על אף יתרון הביתיות היה של הגליל.
בעונת 2002/2003 היא סיימה את הליגה הסדירה במקום השני אך בסדרת חצי גמר הפלייאוף הופתעה הפעם על ידי עירוני נהריה על אף שיתרון הביתיות היה של הגליל. באותה עונה כיכבו בה למונט ג'ונס, עידו קוז'יקרו, ברק פלג ורג'י באסט.
בעונת 2005 סיימה גליל במקום השני בליגה הסדירה, ניצחה ברבע גמר הפלייאוף את גבעת שמואל 3-1 בסדרת הטוב מחמש, והגיעה לבית חצי הגמר שם סיימה במקום השלישי ורק הפרש סלים מנע ממנה להגיע לסדרת הגמר מול מכבי תל אביב. אז כיכבו בה מייקל ג'ונסון, ליאור אליהו, משה מזרחי וברנדון קורץ.
בעונת 2006/07 סיימה במקום הרביעי בניצוחם של טרה סימונס, עומרי כספי וקני אדלקה, עברה את הפועל חולון בסדרת רבע גמר בניצחון 3-2 בסדרת הטוב מחמש, והגיעה לפיינל פור, בחצי הגמר היא כמעט והפתיעה את מכבי תל אביב אך לבסוף נוצחה במשחק צמוד.
בסיום עונה זו, שונה שם הקבוצה הבוגרת להפועל גלבוע גליל, ובנוסף הועברה לבעלות המועצה אזורית הגלבוע והחלה לארח בהיכל הספורט גן נר.

האיחוד

ב-13 ביוני 2008 התאחדו הפועל גלבוע ו-הפועל גליל עליון לקבוצה אחת שנקראת הפועל גלבוע גליל. נותנת החסות לקבוצה הייתה חברת אלטשולר שחם, והקבוצה עברה לשחק בהיכל הספורט גן נר במקום בכפר בלום.
בעונת 2008/2009, עונתה הראשונה בתור קבוצה מאוחדת, סיימה במקום החמישי בליגה הסדירה, ניצחה 3:2 את הפועל חולון בסדרת רבע-הגמר והעפילה לפיינל-פור שם הפסידה למכבי תל אביב בחצי הגמר.
בעונת 2009/2010 סיימה הקבוצה במקום השלישי בליגה הסדירה, ניצחה 3:0 את עירוני אשקלון בסדרת רבע-הגמר, העפילה לפיינל-פור, וניצחה את הפועל ירושלים בחצי הגמר. בגמר פגשה את מכבי תל אביב וזכתה באליפות ליגת העל לאחר ניצחון 90:77. לאחר הזכייה באליפות, שאר קבוצות הליגה החתימו את שחקני הקבוצה שזכתה באליפות - בריאן רנדל ודיון דאוול עברו יחד עם המאמן עודד קטש להפועל ירושלים, ג'רמי פארגו ואלישי כדיר עברו למכבי תל אביב (אך עבר מאוחר יותר למכבי חיפה), איזייה סוואן עבר למכבי ראשון לציון.
למרות זאת, נשארו דגן יבזורי, גוני יזרעאלי, אבישי גורדון וגל מקל, ובנוסף עוזר המאמן שהפך למאמן ליאור ליובין.
בעונת 2010/2011 השתתפה הקבוצה במוקדמות היורוליג בעקבות זכייתה באליפות, הפועל גלבוע גליל הודחה על ידי המופארם ורשאץ הסרבית בסיבוב הראשון, בעקבות כך הקבוצה השתתפה ביורוקאפ. בדצמבר 2010 הודחה הקבוצה מהיורוקאפ. במאי 2011 העפילה לגמר הפלייאוף, והפסידה במשחק הגמר למכבי תל אביב.
בעונת 2011/12, בעקבות פסילת האולם הביתי על ידי היול"ב מלארח את משחקי היורוקאפ, השתתפה הקבוצה (בנוסף לליגה הישראלית) במסגרת היורוהולד ואף זכתה באליפות לאחר שגברה בגמר 89-84 על קבוצת לבסקי סופיה. בעונת 2012/2013 זכתה הקבוצה בפעם השנייה ברציפות באליפות היורוהולד, לאחר שגברה בתום שתי הארכות על לבסקי סופיה 79-87.
בעונת 2013/2014 הקבוצה עלתה בפעם השלישית ברציפות לגמר אליפות היורוהולד, וסיימה במקום השני לאחר שנוצחה על ידי לבסקי סופיה 69-75.
בעונת 2014/2015 נקלעה הקבוצה למשבר מקצועי שבעקבותיו המאמן ברק פלג פוטר כשאת מקומו תופס אריאל בית הלחמי.
באותה עונה גלבוע גליל ירדה לליגה הלאומית, אולם חזרה לליגת העל כעבור עונה אחת.
בעונת 2016/2017 לאחר שחזרה מהליגה הלאומית הקבוצה הפתיעה בעזרת סגל צעיר ומקומי, וסיימה במקום התשיעי עם מאזן של 15 ניצחונות ו18 הפסדים, במרחק נקודה מהפלייאוף. במהלך העונה נצחה הקבוצה את מכבי תל אביב 3 פעמים, לאחר 2 סלי ניצחון של השחקן ג'ייסון סיגרס בהיכל מנורה מבטחים, וניצחון בית.
בעונה זו הובילו את הקבוצה הישראלים חואקין שוכמן ויחזקאל סקוורר, והזרים ג'ייסון סיגרס, מרפי הולוואי, מייקל קוואלס ואריק גריפין.
בתום עונת 2018/2019 הודיע הבעלים חיים אוחיון כי עקב בעיות תקציביות בכוונתו לפרק את המועדון. לאחר מספר שבועות נמצא פתרון וגלבוע הודיעה כי תופיע בליגה הבכירה גם בעונת המשחקים הבאה.